যেভাবে লেখা হলো নজরুলের 'পূর্ণ-অভিনন্দন' কবিতাটি

আমাদের মুক্তিযুদ্ধের স্লোগান 'জয় বাংলা' এসেছে কাজী নজরুল ইসলামের কবিতা থেকে আর 'সোনার বাংলা' এসেছে 'রবীন্দ্রনাথ ঠাকুরের গান থেকে। বঙ্গবন্ধু শেখ মুজিবুর রহমান 'জয় বাংলা' শব্দবন্ধ যে নজরুলের 'ভাঙ্গার গান' কাব্যের 'পূর্ণ অভিনন্দন' কবিতা থেকে আহরণ করেছেন, সেই তথ্য পাওয়া যায় বাংলা একাডেমির মহাপরিচালক, ফোকলোরবিদ অধ্যাপক শামসুজ্জামান খানের 'বাংলাদেশ রাষ্ট্রের উদ্ভব ও জয় বাংলা' (দৈনিক কালের কণ্ঠ, ঢাকা, ১৬ ফেব্রুয়ারি ২০১৩) শীর্ষক লেখায়। কবিতাটির রচনার নেপথ্য কথা বেশ কৌতূহলোদ্দীপক। নজরুল কবিতাটি লিখেছিলেন বহরমপুর জেলে বসে, পাঠিয়েছেন পাউরুটির ভেতরে ভরে, আর পঠিত হয়েছিল মাদারীপুরে বিপ্লবী পূর্ণচন্দ্র দাসের অভ্যর্থনাসভায়।